KONSTITUZIO AUZITEGIAREN 133/1990 EPAIA: Babes Zibilaren Legea; Babes zibilaren arloko eskumenak zedarritzea
Auzia, labur emanda: Eusko Jaurlaritzak konstituzionaltasun-errekurtsoa aurkeztu zuen Babes Zibilaren Legearen aurka, eta orobat Larrialdi Nuklearrarerako Oinarrizko Planaren aurka.
Erabakiaren laburpena: konstituzionaltasun-errekurtsoaren zati bat onesten du, eta erabat ezesten eskumen-gatazka positiboa.
Babes zibilaren arloko eskumenak zedarritzea (5. OJ):

Konstituzio-auzitegiaren 123/1984 epaitik atera da gai honen inguruko doktrina. Doktrina horrek ezagutu egin zuen Euskal Autonomia Erkidegoak legitimitatea zuela Jardunak Koordinatzeko Zentroak antolatzeko, babes zibilaren gaian duen eskumenaren bitartez. 

a) Nahiz eta Konstituzioan ez ageri «babes zibila» adierazpidea, eta EAEren Autonomia-estatutuan ere berariaz aipatu ez, ezin da hortik ondorioa atera EKaren 149.3 artikuluko klausulagatik, besterik gabe, babes zibila Estatuari esleitu beharreko hondar-eskumena dela, zeren eta arlo horretako eskumen-banaketa ohiko interpretazio-irizpideen arabera egin baitaiteke.
b) Auzi hau, irizpide horien arabera, EKaren 149.1.29 artikuluan aipatzen den segurtasun publikoaren kontzeptuaren barruan kokatu behar da, lehen-lehenik. Nolanahi ere, Estatuak gai horretan duen eskumena ez da esklusiboa: izan ere, paragrafo horretan berorretan, eskumen hori Estatuari ezagutzen zaionean, honela dio: «alde batera utzi gabe autonomia-erkidegoek beren polizia sortzeko aukera»; gainera, zehatz esanik, Euskal Autonomia Erkidegoaren Autonomia-estatutuaren 17. artikuluak dio autonomia-erkidegoko erakundeei dagokiela pertsonak eta ondasunak babesteko polizia autonomikoaren araubidea ezartzea. Horrez gain, kontuan hartu behar dira Konstituzioak eta autonomia-estatutuek aipatzen dituzten beste eskumen-titulu batzuk ere, autonomia-erkidegoei arlo horretan eskumenak gauzatzeko gaitasuna ematen baitiete: Konstituzio-auzitegiaren epaiak, adibide gisa, 148.1.22. artikulua aipatzen du.
c) Hala bada, Estatuaren eskumen ezin besterenduzko eta esklusiboak urritu gabe, autonomia-erkidegoen eskumenek ere eragiten dute, Estatuaren eskumenekin batera, babes zibilaren arlo berezko horretan, eta beharrezkoa da bi eskumen mota horien arteko muga zehaztea. Ondorioz, babes zibilaren gai berezko horretan, bai Estatuak (EKaren 149.1.29 artikuluaren bitartez) bai autonomia-erkidegoek (Konstituzioak ematen dien gaitasunaz baliatuz beren estatutuetan gai horri buruzko eskumenak berenganatu dituzten autonomia-erkidegoek, alegia) dituzte eskumenak .
d) Gai berean Estatuaren eta autonomia-erkidegoen eskumenek batera eragiteak arazo berezia sortzen du, eta, hala, beharrezkoa da eskumen-banaketa hori berariaz azaltzea. Epaiak ezagutu egin zion Euskal Autonomia Erkidegoari babes zibilaren arloko eskumena, batez ere arriskuetarako eta hondamendietarako planak egitekoa eta hondamendi- eta larrialdi-egoeretarako berezko zerbitzuen zuzendaritzarakoa. Nolanahi ere, EAEren eskumen hori «Estatu-interesari dagozkion goragoko betebeharren pekoa da, interes horrek zeresana duenean» (4. OJ). Hala, hiru kasutan ezarri behar omen da autonomia-erkidegoaren eskumena Estatu-interes horren mende (autonomia-erkidegoak, ordea, ez du inoiz ere auzitan jarri baieztapen hori):  
- Ekainaren 1eko 4/1981 Legea, alarma-, salbuespen- eta setio-egoerak arautzen baititu, aplikatu behar denean;
- Larrialdia autonomia-erkidegoaren lurraldeaz gaindikoa izateagatik autonomia-erkidegoaren baliabideez gain (giza baliabideak nahiz baliabide materialak) beste batzuk ere koordinatu behar direnean.
- Larrialdiaren handiak  Estatu osorako zuzendaritza eskatzen duenean. (KAren 123/1984 epaia, 4. OJ).
Babes zibilaren gaia segurtasun publikoaren gaineko eskumenaren barruan kokatzen du Konstituzio-auzitegiak, eta, segurtasun publikoaren gai horretan, bai Estatuak (EKaren 149.1.29 artikuluaren bitartez; eskumen ez-esklusiboa) bai segurtasun publikoaren gaineko eskumenak berenganatu dituzten zenbait autonomia-erkidegok (esate baterako, EAEren autonomia-estatutuaren 17. artikulua) dituzte eskumenak.
«Babes zibilaren izaerarengatik berarengatik, larrialdiren batean dauden pertsonak eta ondasunak zaintzea baitu eginkizun, era askotako herri-administrazioen eginkizunak pilatzen dira bertan (udalak, udalez gainekoak, probintziak, autonomia-erkidegoak, Estatua), eta bakoitzak bere baliabide eta zerbitzuak eskaintzen ditu. Hala, alde horretatik eta lehen batean, babes zibilaren arloko eskumena larrialdiaren izaeraren pean dago, eta baliatu beharreko baliabide eta zerbitzuen pean. Hori dela-eta, gerta liteke, estatutu bakoitzak hala xedatuz gero, autonomia-erkidegoko administrazioak eskumena izatea gai honetan. (6. Oinarri Juridikoa) ».

Autonomia-erkidegoaren eskumenaren mugak (6. OJ):
«Autonomia-erkidegoaren eskumen honek baditu muga jakin batzuk, hondamendi- edo larrialdi-egoerak balizko Estatu-interes bati edo autonomiaz gaindiko interes bati eraginez gero eragiten dutenak: dela administrazio batzuen eta besteen koordinazioari heldu beharra, dela gertaeraren garrantzia (hainbat autonomia-erkidegori eragiten dielako) edo neurria, zeinak dena delako jazoera horren pean diren herri-administrazio guztiak Estatuaren zuzendaritzaren pean ezartzea eta autonomia-erkidegoaz gaineko baliabideak ezarri beharra eska baitezake. Hala, horiek denak gerta litezkeenak baitira, ezin zaizkio ukatu Estatuari subjektu batzuen eta besteen baliabide eta zerbitzuen koordinazioa gauzatu eta babesteko behar dituen ahalmenak, edo, beharrezkoa izanez gero, zuzendaritza eta antolaketa bateratu bat bermatzekoak: hau da, hala araugintzako eskumenak (koordinazio-tresnak ezarriz eta antolatuz) nola betearazpen-eskumenak, Estatuko aginte-guneek hartzen dituztelarik zuzendaritza-lanak. Autonomia-erkidegoek gai honetan berenganatu dituzten eskumenen muga EKaren 149.1.29 artikuluan dago, segurtasun publikoaren zainketarako eskumena Estatuari esleitzen baitzaio bertan. Izan ere, segurtasun publikoak badu Estatu osoari dagokion alderdi bat, hala larrialdia handia denean, nola koordinazioa behar denean autonomia-erkidegoaren lurraldeaz gaindiko balizko hondamendi edo larrialdi batek eragingo lituzkeen kalteak eragotzi edo gutxitzeko». (6. Oinarri Juridikoa).
«…autonomia-erkidegoaren lurraldeaz gaindiko interes bat izatea da arrazoia Estatuak, Estatu osorako legedi erkide batek aitorturik, ahal jakin batzuk izan ditzan. Horrek ez du kentzen, ordea, arlo horretan eskumena duten autonomia-erkidegoetako administrazioek parte hartzea, are egoera horietan ere. Hala ere, Estatuaren araudiaren pean hartuko dute parte…»
«…gai honetan Estatuaren eta autonomia-erkidegoen eskumenek biek eragin arren, Estatuak estatu-interesagatik duen eskumena da gailen, eta ezin zaie ukatu Estatuaren aginte-guneei interes hori babesteko dituzten ahalak baliatzea. Hemen darabilgun kasu honetan (bai eta 8. artikuluan aipatzen den Babes Zibileko Oinarrizko Araua onartzeaz ari garenean ere), interes horrekin loturik dago, argi baino argiago, babes zibilerako jarraibide erkide batzuen beharra, zeresana duten zerbitzu eta administrazio batzuen eta besteen jarduera bateratua eta koordinazioa bideratzearren eta Estatu osorako eredu edo eraketa gutxieneko bat ezartzearren.

Administrazio bakoitzaren eskumenen esparrua:

Estatuaren eskumenaren barruan daude:
· «Gobernuak Babes Zibileko Oinarrizko Arau bat egitea (8. artikulua, 6. artikuluarekin loturik); arau horretan, nola jardun behar den zehazteko gidalerroak emango dira, bai eta lurralde-planak eta plan bereziak egiteko oinarrizko jarraibideak ere. Estatuaren eskumen honek ez du eragiten autonomia-erkidegoen eskumenaren husterik…» (10. OJ).
· «Hala, euskal autonomia-erkidegoari legegintzarako eta erregelamendugintzarako ahalmenak ezaguturik ere, hori ez da eragozpen Estatuak ahalmen berdin-berdinez osatutako eskumena izan dezan eta Estatuaren eskumen horrek autonomia-erkidegoaren ahalmenen erabilera baldintza dezan autonomia-erkidegoaz gaindiko ororen interes bat ageri denean. Horrelako larrialdi berezien aurrean zuzendaritza eta antolaketa bateratu bat izango bada, lurralde-plan batzuen eta besteen (udalen planak, udalez gaineko erakundeenak, uharteenak, probintzienak eta autonomia-erkidego bakoitzarenak), koordinazio bat behar da, eta, horretarako, horien guztien gutxieneko eduki batzuk zehaztu behar dira, guztiak multzo batean bateratutakoan eraginkor izan daitezen eta arin aplikatu ahal izan daitezen. Eta Konstituzio-auzitegiak, 123/1984 epaian, EAEri arriskuak eta hondamendiak eragozteko planak egiteko eskumena ezagutu ziolarik, ez zuen esan nahi izan Estatuak ezin duela inoiz esku hartu. Hori ez letorke bat Estatuaren eta autonomia-erkidegoen eskumenek gai honetan batera eragiteko aukera ematen duen esparru berezi honekin» (10. OJ)
· «Arrazoi horiengatik beroriengatik, lurralde-planen eduki gutxieneko eta aldaezin bat legez ezartzea (9. artikulua), ondoren eduki hori homologatu eta programa bateratu batean sartzeko, ez da konstituzioaren aurkakoa, eta, gainera, hustu ere ez du husten autonomia-erkidegoak planak egiteko duen eskumena, nahiz eta nolabait eskumen hori baldintzatu.» (10. OJ)
· Comisión Nacional de Protección Civil delakoak lurralde-planak homologatu beharra: «homologazio-eskumen hori jarduera arautu gisa eta kontrol teknikoko jarduera gisa dago eratua, eta honako hau du xede: planek gai jakin batzuk jasotzen dituztela bermatzea (baliabide mobilizagarrien katalogo bat, balizko arriskuen zerrenda bat eta jarduerarako eta mobilizaziorako jarraibide batzuk), eta, ez, ordea, eskueran ziren aukeren artean plana egiteko hautatu zen hura ordezkatzea. Homologazio hutseko eskumen horrek ez dakar beste inoren eskumenetan sartzerik, inolakorik ere ez. Beste alde batetik, Comisión Nacional de Protección Civil delako hori Estatua eta autonomia-erkidegoak batera ordezkatzeko organo gisa dago eraturik (17. artikulua), eta horrek lagundu egiten du xede hori bermatzen.
· Zein plan aplikatu behar den erabakitzea: «Ondorioz, babestu beharreko interesak eta mobilizatu beharreko baliabideak zein diren ikusirik, ez da autonomia-erkidegoaren eskumenaren kontrakoa Gobernu zibilaren eta, hala balegokio, Barne Ministerioaren esku uztea zein plan aplikatu behar den erabakitzea. Beste alde batetik, ahalmen hori Estatuaren esku utziz ez zaio kentzen autonomia-erkidegoari aplikatu beharreko plana onartzeko ahalmena [baldin eta plan hori autonomia-erkidegoaren lurralderako bada -10.1 artikulua, 3. idatz-zatia-, salbu eta 10. OJan aipatzen den kasuan]. Azkenik, auzitan jarritako artikuluak alderdi honi buruzko proposamenak egiteko ahalmena ezagutzen die autonomia-erkidegoetako betearazpen-organoei».
· Babes zibilaren arloko prebentzio-jarduerak: Estatuko legeak xeda dezake autonomia-erkidegoek prebentzio-jarduera jakin batzuk gauzatzeko beharra, eta horrek ez du eragotziko autonomia-erkidegoek berek ere beste prebentzio-jarduera batzuk xedatzea. (12. OJ)
· Babes zibilaren arloko zuzendaritzaren eta koordinazioaren oinarrizko antolaketa arautzea. (13. OJ)
· Barne Ministerioak ahalmena du babes zibilaren arloko erregelamendu teknikoak ezartzeko, autonomia-erkidegoaren lurraldeaz gaindiko interesa babesteko xedez (13.OJ)
· Barne Ministerioak Baliabide Mobilizagarrien Katalogoa lantzea, eta bertan sartzea lurralde-planetan eta plan berezietan jasotako baliabideak ere (13. OJ)
· Barne Ministerioak goi-zuzendaritza, -koordinazioa eta –ikuskaritza gauzatzeko dituen ahalmenak.
«Autonomia-erkidegoek babes zibilaren arloan dituzten ahalmenek ezin dute eragotzi Estatuak goi-mailako koordinazio- eta ikuskaritza-ahalmenak izan ditzan Estatu osoaren interesa jokoan denean; gai horretan eskumenak Estatuak eta autonomia-erkidegoek biek edukitzeak dakarren araubidearen ondorioa da hori. Ahalmen horiek ez dakarte EAE bere eskumenez gabetzea, zeren eta babes zibilaren gaineko eskumenak edukitzen jarraituko baitu hark, bere lurraldeari dagokionez. Gai horretan hainbat alderdik zeresana izatearen ondorio dira «goi»-zuzendaritza, -koordinazio eta –ikuskaritzako ahalmen horiek izatea, bai eta alde horiek osotasun batean sartu beharraren ondorio ere; zeresana duten aldeak osotasun horretan sartze aldera, gerta liteke elkarrekin ekiteko neurriak hartu behar izatea, berdintasun tekniko bat behar izatea  edo harreman-sistemak ezarri beharra izatea. Nolanahi ere, horrek ezin du eragin autonomia-erkidegoen erakundeei beren eskumenak kentzea, baizik eta eskumen horien erabilerari muga jakin bat ezartzea baizik ez. Orobat zerbitzuen goi-ikuskaritzako ahalmenei buruz, zeinak ezin baitira bihurtu autonomia-erkidegoen administrazio-ekintzaren tutoretza-kontrol bat» (13. OJ)
· Estatuak arautuko du nola erabili behar duten gai honetan zeresana duten administrazioek zigor-ahalmena, hots, arau-hausteak eta zigorrak ezartzeko ahalmena (15. OJ).
· Finantza-plan bat egitea, Estatuaren Aurrekontu Orokorren barruan, segurtasun publikoaren arloko ahalmenak erabiliz (16. OJ)
· Estatuak ezar liezaieke autonomia-erkidegoei, arau bidez, lehendik emanda zituzten arauak berrikus ditzatela eta oinarrizko legedi berriaren arabera egokitu ditzatela (16. OJ)
· Estatu osorako alarma-sare bat sortzea, Estatuaren babes zibileko organoen menpe izango delarik eta Defentsa Ministerioak koordinatuko duelarik, larrialdi-egoeretan biztanleria erne jarrarazteko (17. OJ)
· Larrialdi Nuklearraren Oinarrizko Plana egin eta onartzea. EKaren 149.1.29 artikuluak Estatuari esleitzen dion eskumenaren barruan kokatzen du, egoera oso-oso larrietan batzuen eta besteen zerbitzu eta baliabideak ekintza bateratu bakar batean sartu beharragatik.
Autonomia-erkidegoaren eskumenaren barruan daude:
· Autonomia-erkidegoen planak onartzeko eskumena duen organoa zein den zehaztea.

· Planak egiteko eta gauzatzeko behar den informazioa biltzea: «Planak egiteko eta gauzatzeko behar den informazioa biltzeko ahala (12. art) autonomia-erkidegoko administrazioari ez ezik (halaxe onartu dugu Jarduteko Koordinazio Zentroak analizatu ditugunean) zeresana duten organo eta agintaritza guztiei ere badagokie, nori bere mailan eta bere eskumenen barruan. Gogorarazi behar da herri-administrazioek elkarrekin lan egiteko eta elkarri laguntzeko betebeharra dutela, «Konstituzioak ezarritako Estatuaren lurralde-antolamenduaren muin-muinari dagokion eginbeharra baita» [Konstituzio-auzitegiaren 18/1982 epaia, 14. OJ; eta, hori berori dioten beste epai batzuk: 11/1986 epaia, 96/1986 epaia, 64/1990 epaia…].»
· Estatuaren organoei proposatzea plan bat aplika dezala zehaztasunez autonomia-erkidegoaren lurraldearen barruan gertatzen diren larrialdi-egoeretan, eta behar diren zerbitzuak eta bitartekoak mobiliza ditzala.
Luis López Guerraren BOTO PARTIKULARRA. Magistratu honek uste du arau hori EAEri ezin aplikatuzkoa dela adierazi beharko zatekeela, betearazpen-ahalmena denez gero. Haren ustean, eskumen hori Estatuari esleitzea ez dator bat babes zibilari buruzko eskumenak banatzeko ezarritako irizpide nagusiekin. Hau da, alde batetik, EAEk babes zibilaren arloan eskumena duela onartzen da, eta, bestetik, Estatuak esku hartzeko, beharrezkoa dela dena delako gertaera edo larrialdi-egoera horrek autonomia-erkidegoaren lurraldeaz gaineko eragina izatea, edo Estatu osoaren interesari dagozkion arrazoiek hala eskatzea. Bada, aztertu dugun kasu honetan, ez da hala gertatzen; gainera, Estatuak baditu nahikoa koordinazio-ahalmen interes horiek jagoteko.
